ΟΔΗΓΙΑ 93/9/ΕΟΚ ΤΗΣ ΕΠΙΤΡΟΠΗΣ της 15ης Μαρτίου 1993 για τροποποίηση της οδηγίας 90/128/ΕΟΚ σχετικά με τα πλαστικά υλικά και αντικείμενα που προορίζονται να έρθουν σε επαφή με τρόφιμα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 89/109/ΕΟΚ του Συμβουλίου της 21ης Δεκεμβρίου 1989 για την προσέγγιση των νομοθεσιών των κρατών μελών σχετικά με τα υλικά και αντικείμενα που προορίζονται να έλθουν σε επαφή με τρόφιμα (1), και ιδίως το άρθρο 3,

Κατόπιν διαβουλεύσεως με την Επιστημονική Επιτροπή Τροφίμων,

Εκτιμώντας:

ότι τα κοινοτικά μέτρα που προβλέπονται από την παρούσα οδηγία είναι απαραίτητα προς επίτευξη των στόχων της εσωτερικής αγοράς- ότι οι εν λόγω στόχοι δεν μπορούν να επιτευχθούν από τα κράτη μέλη ξεχωριστά- ότι, εξάλλου, η υλοποίησή τους σε κοινοτικό επίπεδο προβλέπεται ήδη από την οδηγία 89/109/ΕΟΚ-

ότι στην οδηγία 90/128/ΕΟΚ της Επιτροπής (2), όπως τροποποιήθηκε από την οδηγία 92/39/ΕΟΚ (3), προβλέπεται στο άρθρο 3 παράγραφος 4, η αναθεώρηση του παραρτήματος ΙΙ και ιδίως του μέρους Β-

ότι με βάση τα διαθέσιμα στοιχεία, ορισμένες ουσίες των οποίων η χρήση επιτρέπεται προσωρινά σε εθνικό επίπεδο μπορούν να περιληφθούν στον κοινοτικό κατάλογο, ενώ άλλες πρέπει να απαγορευτούν οριστικά-

ότι η χρήση ορισμένων ουσιών που έχουν εγκριθεί προσωρινά σε εθνικό επίπεδο μπορεί να συνεχιστεί για καθορισμένο χρονικό διάστημα δεδομένου ότι τα στοιχεία που ζητήθηκαν από την επιστημονική επιτροπή τροφίμων δεν είναι ακόμη διαθέσιμα, αλλά οι απαιτούμενες μελέτες βρίσκονται στο στάδιο της εκτέλεσης ή του προγραμματισμού-

ότι μετά τη θέσπιση της οδηγίας 90/128/ΕΟΚ, ζητήθηκε άδεια για τη χρήση άλλων ουσιών και τα τεχνικά στοιχεία που υποβλήθηκαν επιτρέπουν την ένταξή τους στον κοινοτικό κατάλογο-

ότι για ορισμένες ουσίες, οι περιορισμοί που είχαν επιβληθεί, πρέπει να τροποποιηθούν βάσει των διαθέσιμων στοιχείων-

ότι πρέπει να καταστεί δυνατή η συνέχιση της χρήσης ορισμένων σαφώς καθορισμένων ουσιών οι οποίες περιλαμβάνονται στις ομάδες ουσιών που δεν είναι σαφώς καθορισμένες και διαγράφονται, έως ότου ληφθεί απόφαση σχετικά με την προσθήκη τους στον κοινοτικό κατάλογο-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Τροφίμων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 90/128/ΕΟΚ τροποποιείται ως εξής:

1. Στο άρθρο 5 προστίθεται η ακόλουθη παράγραφος 3:

"3. Η εξακρίβωση της τήρησης των ορίων ειδικής μετανάστευσης, που προβλέπεται στην παράγραφο 1, δεν είναι υποχρεωτική, εφόσον είναι δυνατόν να αποδειχθεί ότι, για την πλήρη μετανάστευση της παραμένουσας ουσίας στο υλικό ή αντικείμενο, δεν πρέπει να σημειώνεται υπέρβαση του ορίου της ειδικής μετανάστευσης".

2. Το παράρτημα ΙΙ τροποποιείται ως εξής:

α) Το σημείο 8 τροποποιείται ως εξής:

- το ακόλουθο κείμενο παρεμβάλλεται μετά το κείμενο "QM(T) = μέγιστη επιτρεπόμενη ποσότητα "παραμένουσας" ουσίας στο υλικό ή αντικείμενο, εκφρασμένη ως σύνολο της αναφερόμενης ρίζας ή ουσίας(-ων)":

"Για τους σκοπούς της παρούσας οδηγίας "QM(T)" σημαίνει ότι η μέγιστη επιτρεπόμενη ποσότητα "παραμένουσας" ουσίας στο υλικό ή αντικείμενο πρέπει να προσδιορίζεται με μέθοδο ελεγμένης καταλληλότητας στο καθοριζόμενο όριο. Εάν δεν υπάρχει προς το παρόν τέτοια μέθοδος, μπορεί να χρησιμοποιηθεί μία μέθοδος ανάλυσης με κατάλληλες επιδόσεις για το καθοριζόμενο όριο, έως ότου αναπτυχθεί μέθοδος ελεγμένης καταλληλότητας."

- το ακόλουθο κείμενο παρεμβάλλεται μετά το κείμενο "SML(T) = όριο ειδικής μετανάστευσης σε τρόφιμο ή σε προσομοιωτή τροφίμου, εκφρασμένο ως σύνολο της αναφερόμενης ρίζας ή ουσίας(-ων).":

"Για τους σκοπούς της παρούσας οδηγίας "SML(T)" σημαίνει ότι η ειδική μετανάστευση των ουσιών θα πρέπει να προσδιορίζεται με μέθοδο ελεγμένης καταλληλότητας στο καθοριζόμενο όριο. Εάν δεν υπάρχει προς το παρόν τέτοια μέθοδος, μπορεί να χρησιμοποιηθεί μια μέθοδος ανάλυσης με κατάλληλες επιδόσεις για το καθοριζόμενο όριο, έως ότου αναπτυχθεί μέθοδος ελεγμένης καταλληλότητας"-

β) Στο μέρος Α:

- προστίθενται οι ουσίες που απαριθμούνται στο παράρτημα Ι της παρούσας οδηγίας,

- το περιεχόμενο της στήλης "περιορισμοί" για τις ουσίες που παρατίθενται στο παράρτημα ΙΙ της παρούσας οδηγίας τροποποιείται όπως αναφέρεται σ' αυτό-

γ) Στο μέρος Β:

- οι ουσίες που απαριθμούνται στο παράρτημα ΙΙΙ της παρούσας οδηγίας προστίθενται προκειμένου να αντικαταστήσουν τις ομάδες ουσιών που δεν είναι σαφώς καθορισμένες και διαγράφονται δυνάμει της παρούσας οδηγίας,

- οι ουσίες που περιλαμβάνονται στο παράρτημα IV της παρούσας οδηγίας διαγράφονται-

δ) Οι ουσίες που περιλαμβάνονται στο παράρτημα V της παρούσας οδηγίας μεταφέρονται από το μέρος Β στο μέρος Α και υπόκεινται στους τυχόν περιορισμούς όπως αναφέρεται σ' αυτό.

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία από την 1η Απριλίου 1994. Πληροφορούν αμέσως την Επιτροπή σχετικά.

Τα κράτη μέλη:

- επιτρέπουν την εμπορία και χρήση των πλαστικών υλικών και αντικειμένων που προορίζονται να έρθουν σε επαφή με τρόφιμα που είναι σύμφωνα με την παρούσα οδηγία από την 1η Απριλίου 1994,

- απογορεύουν την εμπορία και χρήση των πλαστικών υλικών και αντικειμένων που προορίζονται να έρθουν σε επαφή με τρόφιμα που δεν είναι σύμφωνα με την παρούσα οδηγία από την 1η Απριλίου 1996.

2. Όταν τα κράτη μέλη θεσπίζουν τις διατάξεις της παραγράφου 1, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής αποφασίζεται από τα κράτη μέλη.

Άρθρο 3

Η παρούσα οδηγία απευθύνεται στα κράτη μέλη.

Βρυξέλλες, 15 Μαρτίου 1993.

Για την Επιτροπή

Martin BANGEMANN

Μέλος της Επιτροπής

(1) ΕΕ αριθ. L 40 της 11. 2. 1989, σ. 38.

(2) ΕΕ αριθ. L 75 της 21. 3. 1990, σ. 19 και διορθωτικό στην ΕΕ αριθ. L 349 της 13. 12. 1990, σ. 26.

(3) ΕΕ αριθ. L 168 της 23. 6. 1992, σ. 21.

ΠΑΡΑΡΤΗΜΑ Ι

ΚΑΤΑΛΟΓΟΣ ΜΟΝΟΜΕΡΩΝ ΚΑΙ ΑΛΛΩΝ ΑΡΧΙΚΩΝ ΟΥΣΙΩΝ ΠΡΟΣΤΙΘΕΜΕΝΩΝ ΣΤΟ ΜΕΡΟΣ Α

/* ΠΙΝΑΚΕΣ: δείτε Ε.Ε. */

ΠΑΡΑΡΤΗΜΑ ΙΙ

ΚΑΤΑΛΟΓΟΣ ΜΟΝΟΜΕΡΩΝ ΚΑΙ ΑΛΛΩΝ ΑΡΧΙΚΩΝ ΟΥΣΙΩΝ ΣΤΟ ΜΕΡΟΣ Α ΤΩΝ ΟΠΟΙΩΝ ΤΟ ΠΕΡΙΕΧΟΜΕΝΟ ΤΗΣ ΣΤΗΛΗΣ "ΠΕΡΙΟΡΙΣΜΟΙ" ΤΡΟΠΟΠΟΙΕΙΤΑΙ

ΠΑΡΑΡΤΗΜΑ ΙΙΙ

ΚΑΤΑΛΟΓΟΣ ΜΟΝΟΜΕΡΩΝ ΚΑΙ ΑΛΛΩΝ ΑΡΧΙΚΩΝ ΟΥΣΙΩΝ ΠΡΟΣΤΙΘΕΜΕΝΩΝ ΣΤΟ ΜΕΡΟΣ Β

/* ΠΙΝΑΚΕΣ: δείτε Ε.Ε. */

ΠΑΡΑΡΤΗΜΑ IV

ΚΑΤΑΛΟΓΟΣ ΜΟΝΟΜΕΡΩΝ ΚΑΙ ΑΛΛΩΝ ΑΡΧΙΚΩΝ ΟΥΣΙΩΝ ΠΟΥ ΔΙΑΓΡΑΦΟΝΤΑΙ

/* ΠΙΝΑΚΕΣ: δείτε Ε.Ε. */

ΠΑΡΑΡΤΗΜΑ V

ΚΑΤΑΛΟΓΟΣ ΜΟΝΟΜΕΡΩΝ ΚΑΙ ΑΛΛΩΝ ΟΥΣΙΩΝ ΠΟΥ ΜΕΤΑΦΕΡΟΝΤΑΙ ΣΤΟ ΜΕΡΟΣ Α

/* ΠΙΝΑΚΕΣ: δείτε Ε.Ε. */